SURSE Klaus Iohannis i-a cerut premierului Ludovic Orban să candideze la Primăria Capitalei / Cine sunt liberalii care își doresc funcția de șef al Guvernului

Președintele Klaus Iohannis i-a cerut, vineri, premierului Ludovic Orban, să candideze la Primăria Capitalei, această variantă fiind considerată singura șansă reală a PNL împotriva Gabrielei Firea, au declarat pentru G4Media.ro surse apropiate discuțiilor. O eventuală candidatură ar reprezenta exit-ul oferit de Cotroceni, dacă Guvernul Orban pică în Parlament și se declanșează procedura declanșării alegerilor anticipate.

De notat că președintele Klaus Iohannis a evitat, joi, să spună dacă îl va numi tot pe Orban pentru funcția de premier după anticipate, cerând altă întrebare în ciuda insistențelor jurnaliștilor. Iohannis și Orban s-au întâlnit vineri la Cotroceni. După discuții, premierul a anunțat că au decis că anticipatele sunt cea mai bună soluție pentru România.

Președintele a pledat în ieșirea de joi ca liberalii să se prezinte la locale cu un candidat propriu la alegerile locale. Întrebat dacă partidele de Opoziție din București ar trebui să vină în fața alegătorilor cu un candidat unic, Iohannis a răspuns: „Nu exclud unele negocieri între partide, dar ca și principiu un partid care guvernează și are o reacție foarte pozitivă în populație. PNL este foarte bine cotat în sondaje, un astfel de partid ar trebui să meargă de regulă singur în alegeri pentru a-și dovedi și puterea, și curajul”.

PNL a negociat în ultima perioadă cu Nicușor Dan pentru o eventuală candidatură din partea liberalilor, însă fostul lider USR vrea să candideze ca independent cu susținerea celorlalte partide de opoziție fără a se înscrie în vreunul din ele. Nicușor Dan rămâne însă o problemă în cazul în care decide să candieze împotriva lui Ludovic Orban, indiferent dacă o va face de pe poziții de independent sau susținut de USR/ PLUS, au mai declarat surse politice pentru G4Media.ro

Și jurnalista Adriana Duțulescu a scris pe Digi24.ro că Iohannis i-ar fi cerut lui Orban să candideze la Primăria Capitalei. ”Adversarii de la PSD și chiar și cei de la PLUS l-au măsurat în sondaje pe primvicepreședintele PNL, Rareș Bogdan, în ideea că acesta ar fi posibilul candidat al liberalilor. Însă acesta nu își dorește să candideze, iar președintele Iohannis consideră că Ludovic Orban ar fi singurul care are șanse să câștige Capitala în fața Gabrielei Firea”, notează jurnalista.

Potrivit surselor G4Media.ro, europarlamentarul Rareș Bogdan și vicepremierul Raluca Turcan sunt liberalii care își doresc în acest moment funcția de premier în cazul în care Ludovic Orban pleacă de la Palatul Victoria. Amândoi trec drept oamenii de încredere ai președintelui Iohannis.

Într-un drept la replică transmis G4Media.ro, Ludovic Orban a negat că președintele Klaus Iohannis i-a solicitat să candideze la primăria generală a Capitalei, precum și faptul că relația sa cu șeful statului s-ar fi deteriorat (detalii aici).

Context

Premierul Ludovic Orban a declarat vineri, după întâlnirea cu președintele Klaus Iohannis, că ”am hotărât că cel mai bine pentru România este să organizăm anticipate.” Orban a evitat să spună dacă va demisiona din funcție, precizând că nu vrea să dezvăluie strategia dar că vor fi aplicate ”cele mai bune soluții pentru declanșarea procedurii de anticipate”.

Guvernul Orban ia în calcul mai multe scenarii pentru declanșarea alegerilor anticipate, dar cel mai vehiculat în acest moment este angajarea răspunderii pe proiectul de lege privind alegerea primarilor în două tururi de scrutin, au declarat pentru G4Media.ro mai multe surse politice. La discuțiile de la Cotroceni, premierul Orban ar fi exprimat rezerve de natură tehnică.

În cazul unei eventuale demisii, PSD ar avea posibilitatea să-l țină pe Orban premier interimar săptămâni întregi, prin refuzul de a pune pe ordinea de zi a Birourilor Permanente din Parlament, pe care le controlează, votul de învestitură al noului guvern.

Mai important însă, prin refuzul de a supune învestirea noului guvern, PSD poate bloca declanșarea anticipatelor prin menținerea premieruui Orban în funcția de interimar până la ieșirea din termenul de 60 de zile prevăzut de Constituție pentru dizolvarea Parlamentului de către președinte.

Sursa Foto: Inquam Photos/ Autor: George Călin

Citește integral

SURSE Scenariul declanșării de alegeri anticipate: Guvernul Orban își angajează răspunderea pe alegerea primarilor în două tururi/ De ce se tem liberalii și Klaus Iohannis înainte de declanșarea procedurii

Capitularea lui Orban în fața lui Iohannis pe tema anticipatelor. Câteva posibile explicații